钦定古今图书集成/方舆汇编/边裔典/第064卷
## 钦定古今图书集成/方舆汇编/边裔典/第064卷

| 钦定古今图书集成 方舆汇编 第六十四卷 |

| |

钦定古今图书集成方舆汇编边裔典

第六十四卷目录

摩头罗部汇考〈秣菟罗〉

晋〈安帝一则〉

唐〈太宗贞观一则〉

僧伽施部汇考

晋〈安帝一则〉

沙祗大部汇考

晋〈安帝一则〉

拘萨罗部汇考

晋〈安帝一则〉

唐〈太宗贞观一则〉

那毗伽部汇考

晋〈安帝一则〉

迦维罗卫部汇考

晋〈安帝一则〉

蓝莫部汇考〈蓝摩〉

晋〈安帝一则〉

唐〈太宗贞观一则〉

拘夷那竭部汇考

晋〈安帝一则〉

毗舍离部汇考〈吠舍釐〉

晋〈安帝一则〉

唐〈太宗贞观一则〉

边裔典第六十四卷

晋

### 安帝 年释法显入西域至摩头罗国

按《晋书》不载。按释法显《佛国记》：“过毗荼国诸处已，
到一国，名摩头罗。又经捕那河，河边左右有二十僧
伽蓝，可有三千僧，佛法转盛。凡沙河已西天竺诸国，
国王皆笃信佛法，供养众僧时，则脱天冠，共诸宗亲
群臣，手自行食。行食已，铺毡于地，对上座前坐，于众
僧前，不敢坐床。佛在世时，诸王供养法式，相传至今。
从”是以南，名为中国。中国寒暑调和，无霜雪，人民殷
乐。无户籍。官法唯耕王地者，乃输地利，欲去便去，欲
住便住。王治不用刑，罔有罪者，但罚其钱，随事轻重。
虽复谋为恶道，不过截右手而已。王之侍卫左右，皆
有供禄。举国人民，悉不杀生，不饮酒，不食葱蒜，惟除
旃茶罗。旃茶罗名为恶人，与人别居。若“入城市则击
木以自异，人则识而避之，不相搪探。国中不养猪鸡，
不卖生口，市无屠行及酤酒者，货易则用贝齿，惟旃
荼罗猎师卖肉耳。”自佛般泥洹后，诸国王、长者、居士，
为众僧起精舍，供养供给田宅园圃、民户牛犊。《铁券
书录》，后王王相传，无敢废者，至今不绝。众僧住止，房
舍床褥、饮食衣服，都无缺乏，处处皆尔。众僧常以作
功德为业，及诵经坐禅。客僧往到，旧僧迎逆，代担衣
钵，给洗足水，涂足油，与非时浆。须臾息已，后问其腊
数，次第得房舍卧具，种种如法。众僧住处作舍利佛
塔、目连、阿难塔，并《阿毗昙》《律》、经塔。安居后一月，诸希
福之家劝化供养僧，作非时浆，众僧大会说法，说法
已，供养舍利佛塔，种种香华，通夜燃灯，使彼人作舍
利。佛本婆罗门时，诣佛求出家，大目连、大迦叶亦如
是。诸比丘尼多供养阿难塔，以阿难请世尊听女人
出家故。诸沙弥多供养罗云、阿毗昙师者，供养阿毗
昙律师者，供养律。年年一供养，各自有日。摩阿衍人
则供养般若波罗蜜、文殊师利、观世音等。众僧受岁
竟，长者居士婆罗门等，各持种种衣物，沙门所须以
布施僧，众僧亦自各各布施。佛泥洹已来圣众所行
威仪法则，相承不绝。自渡新头河至南天竺，迄于南
海，四五万里，皆平坦，无大山川，有河水。从此东南行
十八由延，有国名僧伽施。